Die skrywer, vandag die maatskappy-argivaris van Naspers, se maklik leesbare memoir vertel ‘n tweeledige verhaal. Aan die een kant is daar Francois, die opstandige dienspligtige, en aan die ander kant Frans-jare-later, die staatsargivaris wat bedreig voel deur verveling, sy herinneringe, en die onsekere toekoms in Suid-Afrika. Frans is by ‘n waterskeiding in sy lewe en lees weer sy memoires van sy tyd as troep in die Suid-Afrikaanse weermag. Hy was reeds ‘n opgeleide onderwyser, heelwat ouer as die skoolverlaters, toe hy moes aanmeld vir sy diensplig. Sy basiese opleiding geskied in Oudtshoorn, waarna hy uitgeplaas word na die weermagbasis Omega in die Caprivi om Boesmankinders te onderrig. Dis ‘n wipplankrit – enersyds sy melankolie veroorsaak deur die ambivalente politieke toestand in Suid-Afrika; andersyds die talle kostelike weermagstaaltjies wat jou tog te lekker laat lag.